Kritički osvrt sa aspekta međunarodnog krivičnog prava

*„Genocid u Prijedoru“*

 *Nejra Dumanjić, bachelor prava*

„Genocid u Prijedoru“ je djelo koje je sa aspekta međunarodnog kirivčnog prava, slobodno možemo reći, uspjelo dati kvalitetne, jasne, precizne i tačne odgovore na sva postavljena pitanja, koja često lutaju mislima svih onih, koji su su bili svjedoci, bilo na direktan ili indirektan način, nikad zaboravljenih, istinitih ratnih dešavanja i zločina na području Bosne i Hercegovine u periodu od 1992. do 1995. godine.

Mnogima je teško govoriti o onome što su preživjeli za vrijeme ovog rata iz straha da se ne bi opet vratili u prošlost, i još jednom preživljavali tragična dešavanja, kroz koja su prošli. Nema sumnje da su ratna dešavanja preplavila cijelu Bosnu i Hercegovinu, pa takvi nemiri nisu nažalost, zaobišli ni prostore općine Prijedor, čiji su stanovnici, bošnjačke i hrvatske nacionalnosti, bili žrtve zločina i etničkog čišćenja od strane srpskih snaga. Autor ovog djela uspio je prikazati istinitu priču u velikom i složenom obimu, o svim događanjima na području općine Prijedor, gdje su počinjeni zločini velikih razmjera od strane srpskog stanovništva. Detaljno je prikazan historijat Međunarodnog krivičnog suda za bivšu Jugoslaviju sa akcentom na optužnice i presude, koje je ovaj sud donio protiv osumnjičenih za zločine na području ove općine u periodu 1992. godine. Na osnovu vjerodostojnih izvora kao što su očevici ovakvih događaja, svjedočenja preživjelih bivših zatočenika u prijedorskim logorima (Keraterm, Omarska, Trnopolje), autor približava i upoznaje sve one koji ne znaju ili možda prvi put čuju o kakvim zločinima je riječ. Nesporno je da su bošnjački i hrvatski stanovnici bili žrtve različitih oblika nasilja, zlostavljanja. Takođe, ovim djelom autor svim čitateljima, koristeći se deskripcijom, uspjeva približiti mozaik različitih događanja, tragičnih, ali istinitih, na području općine Prijedor. Relevantna činjenica jeste da dokazi, kako u formalnom, tako u meterijalnom smislu, u ovom djelu, na vrlo jasan način ukazuju na postojanje i činjenje krivičnih djela protiv čovječnosti i vrijednosti zaštićenih međunarodnim pravom, kao što su: zločini protiv čovječnosti, genocid, ratni zločini protiv civilnog stanovništva, ratni zločini protiv ranjenika i bolesnika, ratni zločini protiv ratnih zarobljenika, organiziranje grupe ljudi i podstrekavanje na učinjenje krivičnih djela genocida, zločina protiv čovječnosti i ratnih zločina, povrede zakona i običaja ratovanja i slično. Pod tim se podrazumjeva da „Zločini u Prijedoru 1992. godine na osnovu presuda Međunarodnog krivičnog suda za bivšu Jugoslaviju (ICTY)“ jesu jasan i mjerodavan pokazatelj kršenja pravila međunarodnog krivičnog prava, što *de facto* upućuje na to da je u ovom slučaju došlo do povrede međunarodnog krivičnog prava, što nam je i autor veoma dobro prezentirao.

U skladu sa odredbama Krivičnog zakona Bosne i Hercegovine, krivično djelo zločini protiv čovječnosti, član 172. stav 1. sadrži sljedeće: „ Ko, kao dio širokog ili sistematičnog napada usmjerenog bilo protiv kojeg civilnog stanovništva, znajući za takav napad, učini koje od ovih djela:

1. Lišenje druge osobe života (ubistvo),
2. Istrebljenje,
3. Odvođenje u ropstvo,
4. Deportacija ili prisilno preseljenje stanovništva,
5. Zatvaranje ili drugo teško oduzimanje fizičke slobode suprotno osnovnim pravilima međunarodnog prava,
6. Mučenje,
7. Prisiljavanje druge osobe upotrebom sile ili prijetnje direktnim napadom na njezin život ili tijelo njoj bliske osobe, na seksualni odnos ili s njim izjednačenu seksualnu radnju (silovanje), seksualno ropstvo, prisilnu prostituciju, prisilnu trudnoću, prisilnu sterilizaciju ili bilo koji drugi oblik teškog seksualnog nasilja;
8. Progon bilo koje grupe ljudi ili kolektiva na političkoj, rasnoj, nacionalnoj, etničkoj, kulturnoj, vjerskoj, spolnoj ili drugoj osnovi koja je univerzalno prihvaćena kao nedopustiva po međunarodnom pravu, u vezi sa bilo kojim krivičnim djelom iz ovog stava ovog člana, bilo kojim krivičnim djelom propisanim u ovom zakonu ili bilo kojim krivičnim djelom u nadležnosti Suda Bosne i Hercegovine;
9. Prisilni nestanak osoba,
10. Zločin aparthejda,
11. Druga nečovječna djela slične prirode, učinjena u namjeri nanošenja velike patnje ili ozbiljne fizičke ili pshičke povrede ili narušenja zdravlja, kazniće se kaznom zatvora najmanje deset godina ili kaznom dugotrajnog zatvora“.

Dakle, u skladu da zakonskim odredbama, vidljivo je da su sva gore navedena djela, radnje, primjenjivane na području općine Prijedor, te za počinitelje istih *de iure* postoji osnova sumnje da su počinili ova krivična djela, na šta nam autor i ukazuje.

Iz prethodno navedene odredbe može se zaključiti, da iste jasno upućuju na konkretizaciju postojanja svih navedenih djela/oblika zločina protiv čovječnosti na području prijedorske općine, o čemu nam autor daje precizne, detaljne, osnovane facte, prkazajući jedan, moglo bi se reći, milje isprepleten hronološnim i sistematičnim prikazom tragičnih događaja. Dakle, sva mučenja, istrebljivanja, nečovječna postupanja, nehumana djela, kao i različiti oblici nasilja, sve radnje protivne načelima međunarodnog prava, čine ovo djelo idealnim, prvenstveno u smislu metodologije izrade izrade samog djela, kao i prezentacije istinitih događaja. Međutim, relevantna je činjenica glede krivične odgovornosti i sistema kažnjavanja za počinjene zločine, tako da u skladu sa odredbama međunarodnog prava, u pogledu inidividualne krivične odgovornosti, brutalne radnje u koncentracionim logorima koji su bili „namjerno“ neuslovni, podređenost srpskim vođama, koji su tlačili Bošnjake i Hrvate u Prijedoru, te cjelokupna slika ovakvih događaja sadržanih u ovom djelu, ukazuju na to da osobe koje pomažu, podstrekavaju, planiraju, pripremaju učinjenje ovih krivičnih djela, te izdaju naređenja za bilo kakve vrste nečovječnog postupanja, za ta djela odgovaraju sistemom individualne krivične odgovornosti. U tom smislu *de iure,* ne postoje izuzeci, pa čak ni onda kada su okrivljene službene osobe, poput šefa države, Vlade, koji takođe odgovaraju bez obzira na svoj ovlašteni službeni položaj. Shodno međunarodnom pravu i pravilima, kršenje istih za sobom povlači inidvidualnu krivičnu odgovornost.

U skladu sa pravilima Međunarodnog krivičnog prava, jasno je da Ženevske konvencije, kao i njihove odredbe, pojedince na neki način obavezuju, te oni postaju vremenom i „kreatori“ međunarodnih krivičnih djela. Neizostavan i vrlo važan dio kojem je autor posvetio pažnju, a od velike je važnosti za oblast međunardonog krivičnog prava, jesu optužnice i presude Međunarodnog suda za bivšu Jugoslaviju (ICTY), za zločine počinjene u Prijedoru 1992. godine, prvenstveno ratne zločine na koje se posebno stavlja akcenat. U ovom dijelu rada, autor navodi i obustavljene procese, kao i procese koji su u toku, te ističe značaj Tribunala kao jednog „ presudnog koraka prema pravdi“, čime je sa pravnog aspekta do izražaja došla nepristrasnost istog, kao i kompetentno krivično gonjenje ratnih zločinaca.

Jedan od ciljeva ad hoc međunarodnog tribunala za bivšu Jugoslaviju, kako bi se moglo suditi počiniteljima ratnih zločina jeste spriječavanje ponovnog izbijanja koflikata i sredstvo za pomoć pri pomirenju što je i zabilježeno u jednom dokumentu u Tribunalu. Dakle, i de iure i de facto, opšta situacija u Prijedoru za vrijeme 1992. godine, posebno u koncentracionim logorima (Keraterm, Omarska, Trnopolje), opisana je u presudama Međunarodnog suda za bivšu Jugoslaviju.

Neki od počinitelja zločina u Prijedoru, se vjerovatno ne smatraju krivim, što zapravo i ukazuje na načelo pretpostavke nevinosti kojim je previđeno da se svako smatra nevinim dok se ne dokaže suprotno. Međutim, ovo „suprotno se dokazalo i dokazuje u nekim slučajevima još“, o čemu nam i sam autor govori u ovom djelu. Presumpcija nevinosti, koja je određena u skladu sa međunarodnim dokumentima, tačnije članom 6. Stav 2. Evropske konvencije o ljudskim pravima, tokom cijelog krivičnog postupka se prihvata, ali kada sud utvrdi krivnju na zakonom previđen način, ta presumpcija više nema smisla, kao što je to slučaj u krivičnim predmetima za zločine u Prijedoru. Sa pravnog aspekta, praesumptio iuris tantum predstavlja jednu privremenu procesnu pretpostavku, te svoje uporište ima u krivičnom procesnom pravu. Sa druge strane nešto što je označeno kao međunarodni standard zaštite ljudskih prava, a autor je posvetio pažnju tome, u ovom slučaju jeste, i načelo javnosti, koje se posmatrajući sa pravnog aspekta, opisuje i kao ustavno, političko načelo, koje predstavlja u skladu sa međunarodnopravnim pravilima i garanciju za pravilno, pravično, nepristrasno, ali i objektivno suđenje.

Značajno je i da je autor pristupio i zločinima počinjenim u Prijedoru 1992. godine na osnovu presuda Međunarodnog krivičnog suda za bivšu Jugoslaviju (ICTY) sa više aspekata, i to pravnog, historijskog, sociološkog, viktimološkog, psihološkog i metodološkog, što djelo čini uistinu još boljim. Isti je hronološki prikazao sva historijska događanja i stradanja na području općine Prijedor 1992. godine, te je kvalitetno, složeno, i sistematično pristupio ovoj tematici. Na vrlo jasan i kontruktivan način, predstavio je ideologiju zločina, kao i disciplinarnog autoriteta historijske nauke.

Jednostavno, niko ne može ostati ravnodušan nakon čitanja jednog ovakvog, slobodno mogu reći, vrhunski napisanog djela, koji će ostaviti duboki trag u srcu i svijesti svakog čitatelja, jer najgora stvar bi bila šutiti o ovim dešavanjima, o kojim se zapravo ne može i ne smije šutiti, jer su nanijeli ogromnu bol nekolicini stanovništva u Prijedoru. Isto tako, ne smijemo zaboraviti i nećemo zaboraviti zločine, kao ni žrtve zločina počinjenih nad bošnjačkim i hrvatskim stanovnicima Prijedora za vrijeme 1992. godine, na šta nas autor ovim djelom i podsjeća.

„Genocid u Prijedoru“ je pozitivan rezultat jednog mladog, talentovanog i perspektivnog čovjeka, koje zasigurno neće biti posljednja karika u lancu njegovih uspjeha. Imajući u vidu sve navedeno, a posebno značaj ove knjige, preporučujem da se publicira.

Sarajevo, 15. 6. 2013. godine Recezent: Nejra Dumanjić